Hierdie omvattende boek deur Isabel Pretorius, ’n ervare remediërende onderwyskundige, is ’n praktiese handleiding vir die onderwyser, tuisskoler of ouer om ’n probleem vroegtydig te identifiseer. Dit voorsien in ’n groot behoefte, veral in Afrikaans.
Om ’n sukkelende leerder slegs te dwing om meer te lees sal net daartoe lei dat hy ’n groter leesweerstand opbou. Aangesien hy nie sukses kán ervaar nie, word hy net ontmoedig en in die verleentheid gestel, veral wanneer daar van hom verwag word om hardop te lees. Dit lei in die meeste gevalle tot ’n swak selfbeeld.
Deur die vroeë identifisering en effektiewe remediëring van perseptuele uitvalle kan ’n stewige fondament gelê word waarop daar voortgebou kan word om spel-, lees- en leerprobleme te oorkom.
Lees moet pret wees. Die remediërende aktiwiteite wat in hierdie boek vervat is, word meestal op ’n “prettige” manier eerder as formele onderrig aangebied. Die leerder begin op ’n vlak waar hy kan presteer en nie op die veronderstelde vlak nie. Hy geniet gevolglik die nuwe uitdagings wat aan hom gestel word. So bou hy voort op sy suksesse – op ’n manier wat hom motiveer eerder as ontmoedig.
Isabel Pretorius ontwikkel in 1987 haar eie remediërende program wat ’n uitgebreide evalueringsinstrument insluit. Haar doelwit was om ’n program daar te stel wat die onderwyser in enige vak of die ouer in staat kan stel om ’n moontlike probleem te identifiseer.
Almal wat met Isabel en haar werksaamhede te doene kry, het net lof vir haar kennis, toewyding en empatie. Isabel het ’n leemte gevind by die identifisering van leerprobleme deur onderwysers wat nie noodwendig oor die kennis t.o.v. remediëring beskik nie; sowel as die manifestering van die probleme in die klaskamer. Hiermee word ouers, wat nie kundig op die terrein is nie, ook bereik.
VorigeVorige postMusikante gesels oor hul taalerfenis …VolgendeVolgende postWie is jy agter die stuurwiel?